CELEX: 31982D0652
Language: el
Date: 1982-09-21 00:00:00
Title: 82/652/EOK: Απόφαση τού Συμβουλίου τής 21ης Σεπτεμβρίου 1982 περί τής συνεισφοράς πού παρέχεται στήν Ευρωπαϊκή Κοινότητα Άνθρακα καί Χάλυβα από τόν γενικό προϋπολογισμό τών Κοινοτήτων

Avis juridique important

|

31982D0652

82/652/EOK: Απόφαση τού Συμβουλίου τής 21ης Σεπτεμβρίου 1982 περί τής συνεισφοράς πού παρέχεται στήν Ευρωπαϊκή Κοινότητα Άνθρακα καί Χάλυβα από τόν γενικό προϋπολογισμό τών Κοινοτήτων  

Επίσημη Εφημερίδα αριθ. L 277 της 29/09/1982 σ. 0013 - 0014

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 21ης Σεπτεμβρίου 1982  περί της συνεισφοράς που παρέχεται στην Ευρωπαϊκή Κοινότητα Άνθρακα και Χάλυβα από τον γενικό προϋπολογισμό των Κοινοτήτων  (82/652/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι οι δυσχέρειες που αντιμετωπίζει τη στιγμή αυτή η βιομηχανία σιδήρου και χάλυβα της Κοινότητας καθιστούν αναγκαία την υιοθέτηση, στο πλαίσιο της συνθήκης EKAX, προγράμματος αναδιάρθρωσης αυτού του τομέα δραστηριότητας·  ότι το πρόγραμμα αυτό περιλαμβάνει σύνολο μέτρων που αποσκοπούν να οργανώσουν ορθολογικά το μηχανισμό παραγωγής και να ανυψώσουν την παραγωγικότητα του τομέα αυτού στο επίπεδο ανταγωνιστικότητας που απαιτεί η υποβολή του στις συνθήκες ανταγωνισμού που επικρατούν στη διεθνή αγορά, σύμφωνα με τους γενικούς στόχους για το χάλυβα, κατά την έννοια του άρθρου 46 της συνθήκης ΕΚΑΧ·  ότι το σύνολο αυτό των μέτρων αναδιάρθρωσης περιλαμβάνει κατ' ανάγκη ένα κοινωνικό μέρος, υπό μορφή προγράμματος παρεμβάσεων για να απαμβλυνθούν οι συνέπειες των μέτρων αυτών στην απασχόληση· ότι κρίνεται εν προκειμένω απαραίτητη μια ευρείας έκτασης προσφυγή στις ποικίλες ενισχύσεις αναπροσαρμογής που προβλέπονται για τους εργαζομένους στον εν λόγω τομέα, σύμφωνα με το άρθρο 56 παράγραφος 2 της συνθήκης ΕΚΑΧ·  ότι με το ψήφισμα της 26ης και 27ης Μαρτίου 1981 περί της πολιτικής για την ανόρθωση της βιομηχανίας σιδήρου και χάλυβα, το Συμβούλιο εξέφρασε πάλι την επιθυμία προσφυγής σε μέτρα του είδους αυτού·  ότι στις παρούσες συνθήκες τα προβλεπόμενα από τη συνθήκη ΕΚΑΧ χρηματοδοτικά μέσα δεν εξασφάλιζαν την ικανοποιητική χρηματοδότηση των μέτρων αυτών·  ότι η κατάσταση αυτή, αν δεν αντιμετωπιστεί δεόντως, θα επέφερε, μέσω ιδίως των δευτερευόντων αποτελεσμάτων της, σημαντική επιδείνωση της γενικής κατάστασης της απασχόλησης στην Κοινότητα, και θα έθετε σε κίνδυνο την αρμονική ανάπτυξη των οικονομικών δραστηριοτήτων, επηρεάζοντας έτσι την πραγματοποίηση ενός από τους θεμελιώδεις στόχους της Κοινότητας ·  ότι για να μπορέσει να ολοκληρώσει την εκτέλεση του κοινωνικού μέρους του προγράμματος αναδιάρθρωσης της βιομηχανίας σιδήρου και χάλυβα και να αντιμετωπίσει τις συνέπειες από τον καθορισμό συστήματος ποσοστώσεων της παραγωγής, η Επιτροπή υπέβαλε αίτηση προσωρινής εξαιρετικής συνεισφοράς από τον γενικό προϋπολογισμό των Κοινοτήτων·  ότι χορηγήθηκε μια πρώτη συνεισφορά ύψους 62 000 000 ECU με την απόφαση 82/164/ΕΟΚ (2), και ότι για την υλοποίηση του προγράμματος προσωρινών ειδικών ενισχύσεων 1981-1984, που κατάρτισε η Επιτροπή και ενέκρινε στις 24 'Ιουνίου 1981 το Συμβούλιο, συντρέχει λόγος να παρασχεθεί στην EKAX συμπληρωματική συνεισφορά από τον γενικό προϋπολογισμό των Κοινοτήτων,  ΑΠΟΦΑΣΙΖΕΙ:  Άρθρο μόνο  Παρέχεται στην Ευρωπαϊκή Κοινότητα Άνθρακα και Χάλυβα, από τον γενικό προϋπολογισμό των Κοινοτήτων των οικονομικών ετών 1982 και 1983, συμπληρωματική συνεισφορά για την υλοποίηση του προγράμματος προσωρινών ειδικών ενισχύσεων 1981-1984, έτσι ώστε να εξασφαλισθεί η κοινοτική χρηματοδότηση των προσωρινών ειδικών επιδομάτων που χορηγούνται στους εργαζομένους των επιχειρήσεων σιδήρου και χάλυβα και των ορυχείων σιδήρου της Κοινότητας, η απασχόληση των οποίων καταργείται ή απειλείται αμέσως ή εμμέσως, εξαιτίας σχεδίου αναδιάρθρωσης που αποδέχεται η επιχείρηση, η ομάδα επιχειρήσεων ή ο δημόσιος τομέας, σύμφωνα με τους γενικούς στόχους περί χάλυβα.  Το ποσό που κρίνεται απαραίτητο για τη συνεισφορά αυτή ανέρχεται σε 100 000 000 ECU.  Έγινε στις Βρυξέλλες, στις 21 Σεπτεμβρίου 1982.  Για το Συμβούλιο  Ο Πρόεδρος  U. ELLEMANN-JENSEN  (1) ΕΕ αριθ. C 182 της 19. 7. 1982, σ. 126.  (2) ΕΕ αριθ. L 74 της 18. 3. 1982, σ. 27.